**NACRT**

Na temelju članka 60. stavka 1. točke 9. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21-pročišćeni tekst i 16/22) i članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/15 i 37/21), gradonačelnik Grada Zagreba, \_\_\_\_\_\_\_\_\_\_\_\_\_\_\_\_\_, donosi

**PRAVILNIK**

**o izmjenama i dopunama Pravilnika** **o financiranju udruga**

**iz proračuna Grada Zagreba**

**Članak 1.**

U Pravilniku o financiranju udruga iz proračuna Grada Zagreba (Službeni glasnik Grada Zagreba 19/19, 18/21 i 6/22) u članku 1. stavku 3. alineji 7. točka se zamjenjuje točkom sa zarezom te se dodaje alineja 8. koja glasi:

„ - financiranje provedbe lovnogospodarskih osnova na području Grada Zagreba  koje

provode udruge ovlaštenici prava lova.“

U stavku 4. iza riječi: „inozemnih fondova“ dodaje se zarez te riječi: „financiranje provedbe lovnogospodarskih osnova na području Grada Zagreba  koje provode udruge ovlaštenici prava lova“.

**Članak 2.**

U članku 6. stavku 4. alineja 7. mijenja se i glasi:

„ - se protiv osobe ovlaštene za zastupanje udruge (koja je potpisala zahtjev za izravnom dodjelom sredstava i koja je ovlaštena potpisati ugovor o izravnoj dodjeli sredstava) i voditelja aktivnosti ne vodi kazneni postupak;“

**Članak 3.**

U članku 7. točka 3. mijenja se i glasi:

„3. uvjerenje da se ne vodi kazneni postupak protiv osobe ovlaštene za zastupanje udruge (koja je potpisala zahtjev za izravnom dodjelom i koja je ovlaštena potpisati ugovor o izravnoj dodjeli sredstava) i voditelja aktivnosti, u izvorniku ili preslici, ne starije od 6 mjeseci od dana podnošenja zahtjeva;“

Točke 6. i 7. brišu se.

**Članak 4.**

U članku 8. stavku 2. riječi: “šest članova“ zamjenjuju se riječima: „najmanje četiri člana“.

**Članak 5.**

U članku 14. stavak 1. mijenja se i glasi:

„Uvjeti Natječaja su da:

1. je udruga upisana u Registar udruga Republike Hrvatske ili u drugi odgovarajući registar i ima registrirano sjedište u Gradu Zagrebu;
2. je udruga upisana u Registar neprofitnih organizacija;
3. su osoba/e ovlaštene za zastupanje udruge u mandatu;
4. udruga poštuje načelo transparentnosti u području financijskog izvještavanja na način da, sukladno propisima o financijskom poslovanju i računovodstvu neprofitnih organizacija, ima, putem Registra neprofitnih organizacija, javno objavljen godišnji financijski izvještaj ili drugi financijski dokument za godinu koja prethodi objavi Natječaja;
5. udruga uredno ispunjava obveze iz svih prethodno sklopljenih ugovora i zaključaka o financiranju iz proračuna Grada Zagreba;
6. udruga ne smije na natječaj prijaviti više od tri programa ili projekta za sva područja financiranja;
7. korisnici programa i projekta moraju biti građani Grada Zagreba ili korisnici socijalnih usluga temeljem posebnih propisa, a koji se nalaze na području Grada Zagreba;
8. udruga uredno plaća doprinose i poreze te druga davanja prema državnom proračunu i proračunu Grada Zagreba;
9. udruga ima organizacijske kapacitete i ljudske resurse za provedbu programa i projekata i pružanje usluga te je solventna;
10. se protiv osobe ovlaštene za zastupanje udruge (koja je potpisala obrasce za prijavu programa ili projekta i koja je ovlaštena potpisati ugovor o financiranju) i voditelja programa ili projekta ne vodi kazneni postupak;
11. za program ili projekt nisu u cijelosti već odobrena sredstva iz drugih izvora u tekućoj godini;
12. prijava na natječaj sadrži sve podatke, dokumentaciju i popunjene obrasce određene Natječajem.“

Iza stavka 3. dodaje se stavak 4. koji glasi:

„Od prijavitelja čije prijave imaju manje nedostatke koji ne utječu na sadržaj bitan za ocjenjivanje prijave, gradsko upravno tijelo koje provodi natječaj će tražiti naknadno dopunjavanje, odnosno ispravljanje prijave potrebnim podacima ili prilozima u točno određenom roku koji mora biti jednak za sve prijavitelje. Za prijavitelje koji na zahtjev gradskog upravnog tijela koje provodi natječaj u dodatnom roku dostave tražene podatke ili priloge smatrat će se da su podnijeli potpunu prijavu.“

**Članak 6.**

U članku 17. stavak 1. mijenja se i glasi:

„Članovi Povjerenstva za provjeru ispunjavanja propisanih uvjeta natječaja i Povjerenstva za ocjenjivanje prijavljenih programa i projekata moraju biti upoznati s popisom udruga (i njihovih partnera u provedbi projekta) koje su se prijavile na natječaj. Nakon toga potpisuju izjavu o nepristranosti i povjerljivosti kojom potvrđuju da se ne nalaze u sukobu interesa, da nemaju osobnih interesa kojima mogu utjecati na nepristranost rada povjerenstva kojega su članovi te da će u obavljanju dužnosti na koju su imenovani postupati časno, pošteno, savjesno, odgovorno i nepristrano čuvajući povjerljivost podataka i informacija i vlastitu vjerodostojnost i dostojanstvo dužnosti koja im je povjerena od strane Grada Zagreba.“

Iza stavka 1. dodaje se stavak 2. koji glasi:

„Sukob interesa ne postoji ako član povjerenstva koji sudjeluje u odlučivanju o ispunjavanju propisanih uvjeta natječaja ili ocjenjivanju prijave udruge koja se prijavila na natječaj nije osobno, kao niti članovi njezine obitelji (bračni ili izvanbračni drug, dijete ili roditelj), zaposlenik, član, član upravnog tijela ili čelnik te udruge niti bilo koje druge udruge povezane na bilo koji način s tom udrugom (partnerski odnos u provedbi projekta i sl.), niti u odnosu na spomenute udruge ima bilo kakav materijalni ili nematerijalni interes, nauštrb javnog interesa i to u slučajevima obiteljske povezanosti, ekonomskih interesa ili drugog zajedničkog interesa.“

Dosadašnji članak 2. postaje članak 3.

**Članak 7.**

U članku 18. stavku 3. alineja 6. briše se.

**Članak 8.**

U članku 22. riječi :“Udrugama se može“ zamjenjuju se riječima: „Udrugama kojima nisu odobrena financijska sredstva može se“.

**Članak 9.**

U članku 27. stavku 1. riječi: „raspisuje se“ zamjenjuju se riječima: „ može se raspisati“.

U stavku 2. alineji 4. točka se zamjenjuje točkom sa zarezom te se dodaje alineja 5. koja glasi: „ - provedbu aktivnosti kojima se ispunjavaju ciljevi definirani strateškim i planskim dokumentima.“

**Članak 10.**

U članku 29. stavku 1. u točki 5. riječi: “u godini koja prethodi raspisivanju Javnog poziva“ brišu se.

Točka 8. mijenja se i glasi:

„ 8. se protiv osobe ovlaštene za zastupanje udruge (koja je potpisala obrasce za prijavu aktivnosti i koja je ovlaštena potpisati ugovor o financiranju) i voditelja aktivnosti ne vodi kazneni postupak; „

**Članak 11.**

U članku 37. stavak 5. mijenja se i glasi:

„Ukoliko je program ili projekt usmjeren na djecu kao potencijalne korisnike, za svaku osobu koja će kroz provedbu projektnih aktivnosti biti u kontaktu s djecom, korisnik financiranja će prilikom sklapanja ugovora o financiranju Gradu Zagrebu dostaviti dokumentaciju kojom će se moći utvrditi da se protiv osobe ne vodi kazneni postupak, odnosno da nije pravomoćno osuđena za kaznena djela spolnog zlostavljanja i iskorištavanja djeteta i ostala kaznena djela za koja se temeljem članka 13. stavka 4. Zakona o pravnim posljedicama osude, kaznenoj evidenciji i rehabilitaciji može zatražiti dostava podataka iz kaznene evidencije.“

**Članak 12.**

U članku 39. stavak 1. mijenja se i glasi:

„Gradsko upravno tijelo nadležno za područje financiranja će u suradnji s korisnikom financiranja, s ciljem poštivanja načela transparentnosti korištenja proračunskih sredstava i mjerenja vrijednosti povrata za uložena sredstva, pratiti provedbu financiranih programa, projekata i aktivnosti udruga, sukladno zakonima i propisima koji određuju djelovanje i financiranje udruga, fiskalnu odgovornost, financijsko poslovanje i računovodstvo neprofitnih organizacija, ovom pravilniku i drugim propisima.“

**Članak 13.**

U članku 51. stavak 3. mijenja se i glasi:

„Jednogodišnje aktivnosti odnose se na aktivnosti čija provedba započinje prvi sljedeći dan nakon dana potpisivanja ugovora o financiranju, osim ako je ugovorom dogovoreno drugačije, a provode se u razdoblju od najdulje 12 mjeseci od dana početka provedbe.“

Stavak 4. i 5. brišu se.

**Članak 14.**

Ovaj pravilnik stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**GRADONAČELNIK**

**GRADA ZAGREBA**

**Tomislav Tomašević, mag. pol.**